Cashier - Store Seasonal Employee job - Lowe's - Morgantown, WV | Indeed.com
Jobs at Lowe's in Morgantown, WV Nuwe uitstallings by museum | Oudtshoorn Courant
Nuwe uitstallings by museum
Linda Labuschagne, Sandra Smit, Hazel Jonker en Hannetjie du Preez tydens die opening van die CP Nel Museum se opgeknapte lokale, verlede Donderdagaand. Foto: Jacques Swart
OUDTSHOORN NUUS - Die CP Nel-museum op Oudtshoorn spog met twee splinternuwe uitstallings en 'n opgeknapte binne- en buitekant.
Die belangrikste uitstalling wat die geskiedenis van die volstruisbedryf uitbeeld, is opdateer, uitgebrei en sluit nou die belangrike bydrae van alle lede van die gemeenskap tot die bedryf in. 'n Nuwe uitstalling getiteld, Oudtshoorn in die 20ste Eeu, is ook bekend gestel. Hierdie uitstalling weerspieël met foto's en artefakte die ontstaan en groei van die dorp van toeka tot nou.
Die uitstallings is met groot sorg deur museumkundige Linda Labuschagne beplan en nagevors om alle aspekte van Oudtshoorn se geskiedenis, ook kwessies soos gedwonge verskuiwings, uit te beeld.
"Die uitstalling het 'n ongelooflike effek op besoekers en ons glo dat hierdie erkenning van al die gemeenskappe sal bydra tot versoening," het Hannetjie du Preez, hoofdirekteur van kultuursake in die Wes-Kaap en gasspreker, gesê.
As deel van die museum se transformasieprojek word die verduidelikende notas nou in die drie amptelike tale van die Wes-Kaap aangebied. Verskeie aspekte word ook met oudiovisuele materiaal toegelig.
Naas die nuwe uitstalkaste, sluit die opknappingswerk, wat sowat twee jaar geduur het, ook werk aan die dak en restourasie- en verfwerk van die gebou in. Beligting en ventilasie in die uitstalruimtes is ook verbeter. Die vernuwing van die volstruisuitstalling en die nuwe uitstalling wat die dorp in die 20ste eeu uitbeeld, is moontlik gemaak deur 'n toewysing van R630 000 van die departement van kultuursake en sport.
Die restourasie en verbeteringe aan die gebou is moontlik gemaak deur 'n toewysing van R880 000 deur die National Lotteries Distribution Trust Fund.
Die geleentheid is ook gebruik om afskeid te neem van Sandra Smit wat na sewe jaar as museumbestuurder aftree.
Posted on: 05:00 Fri, 06 June 2014